ไทยพาณิชย์ ปล่อยกู้โต3% เกาะติดหนี้เสีย
ไทยพาณิชย์ชี้ยังไม่เห็นสัญญาณความต้องการสินเชื่อเพิ่ม คาดปีนี้สินเชื่อโตตามเป้าที่ 2-3% ด้านเอ็นพีแอลยังไม่นิ่ง
3 ก.ย. 2559

โพสต์ทูเดย์- ไทยพาณิชย์ชี้ยังไม่เห็นสัญญาณความต้องการสินเชื่อเพิ่ม คาดปีนี้สินเชื่อโตตามเป้าที่ 2-3% ด้านเอ็นพีแอลยังไม่นิ่ง เหตุหนี้ที่เคยปรับโครงสร้างกลับมาเสียอีก ลุ้นไตรมาส 4 ลงทุนขนาดใหญ่ขยับ
นางกิตติยา โตธนะเกษม รองผู้จัดการใหญ่อาวุโส ธนาคารไทยพาณิชย์ เปิดเผยว่า ปัจจุบันยังไม่เห็นความต้องการสินเชื่อชัดเจนนัก โดยธนาคารไม่เน้นการขยายสินเชื่อในปีนี้มากนัก เนื่องจากยึดหลักการเติบโตอย่างระมัดระวังรวมทั้งธนาคารอยู่ระหว่างปรับโครงสร้างองค์กรด้วย  อย่างไรก็ดีในช่วงครึ่งแรกของปีนี้สินเชื่อขยายตัว 2.2% จากลูกค้ารายใหญ่ที่โต 1% และลูกค้ารายย่อยโต 2% ซึ่งในปีนี้คาดว่าสินเชื่อจะโตตามเป้าหมายที่ 2-3%
“ในครึ่งปีหลังความเชื่อมั่นดูดีขึ้นกว่าช่วงครึ่งปีแรก แต่ความต้องการสินเชื่อยังไม่กลับมา ซึ่งคาดว่าในไตรมาส 4 จะเริ่มเห็นความชัดเจนของการลงทุนขนาดใหญ่ แต่คงมีเม็ดเงินที่มาลงทุนจริงในปีหน้าเช่นเดียวกันความต้องการสินเชื่อก็น่าจะเริ่มเห็นในต้นปีหน้า” นางกิตติยา กล่าว
นางกิตติยา กล่าวว่า ในขณะนี้ภาพรวมเศรษฐกิจดีขึ้น ซึ่งส่งผลดีต่อคุณภาพสินทรัพย์ ในส่วนหนี้ที่ไม่ก่อให้เกิดรายได้ (เอ็นพีแอล) ยังทรงตัว และก็ยอมรับว่ายังมีลูกค้าที่ปรับโครงสร้างหนี้ไปแล้วกลับมาเป็นเอ็นพีแอลอีก โดยในไตรมาส 2 ธนาคารมีเอ็นพีเอ็นอยู่ที่ 2.8% และยังคงตั้งสำรองต่อหนี้เสียไม่ต่ำกว่า 130% ด้านแผนธุรกิจของธนาคารในปีหน้านั้น คาดว่าจะเสนอให้คณะกรรมการธนาคารพิจารณาได้ในช่วงเดือน พ.ย.ปีนี้